
Euroopan parlamentti, joka
–	ottaa huomioon marraskuussa 2025 julkaistun rahoitusvakautta koskevan Euroopan keskuspankin (EKP) selonteon,
–	ottaa huomioon stablecoineista ja rahapolitiikan välittymismekanismista 3. maaliskuuta 2026 julkaistun EKP:n valmisteluasiakirjan nro 3199 ”Stablecoins and monetary policy transmission”,
–	ottaa huomioon Euroopan järjestelmäriskikomitean (EJRK) 25. syyskuuta 2025 antaman suosituksen kolmansien maiden usean liikkeeseenlaskijan stablecoin-järjestelmistä,
–	ottaa huomioon EJRK:n lokakuussa 2025 julkaiseman raportin kryptovaroista ja hajautetusta rahoituksesta ”Crypto-assets and decentralised finance – Report on stablecoins, crypto-investment products and multi-function groups”,
–	ottaa huomioon 19. maaliskuuta 2025 annetut Euroopan arvopaperimarkkinaviranomaisen (ESMA) ohjeet kryptovarojen määrittämistä rahoitusvälineiksi koskevista edellytyksistä ja kriteereistä,
–	ottaa huomioon Euroopan pankkiviranomaisen (EPV) joulukuussa 2024 julkaiseman raportin tokenisoiduista talletuksista ”Report on tokenised deposits”,
–	ottaa huomioon rahanpesun ja terrorismin rahoituksen torjunnasta kryptovarapalveluissa lokakuussa 2025 annetun EPV:n raportin ”Report on tackling ML/TF risks in crypto-asset services through supervision – Lessons learned from recent cases”,
–	ottaa huomioon syyskuussa 2025 julkaistun Kansainvälisen valuuttarahaston julkaisun ”Finance and Development” stablecoineista ja rahoitusalan tulevaisuudesta ”Stablecoins and the future of finance”[footnoteRef:1], [1:  	Kansainvälinen valuuttarahasto, ”Stablecoins and the future of finance”, Finance & Development, nide 62, numero 3, 3. syyskuuta 2025, Kansainvälinen valuuttarahasto, Washington, https://doi.org/10.5089/9798400297649.022.] 

–	ottaa huomioon marraskuussa 2025 julkaistun kansainvälisen arvopaperimarkkinavalvojien yhteisön raportin rahoitusvarojen tokenisaatiosta ”Tokenization of financial assets”,
–	ottaa huomioon kesäkuussa 2025 julkaistun Kansainvälisen järjestelypankin (BIS) vuotuisen talouskatsauksen,
–	ottaa huomioon kryptovaroja koskevasta finanssimarkkinoiden vakauden valvontaryhmän (FSB) globaalista sääntelykehyksestä 16. lokakuuta 2025 annetun FSB:n raportin ”Thematic Review on FSB Global Regulatory Framework for Crypto-asset Activities”,
–	ottaa huomioon 22. lokakuuta 2024 julkaistun FSB:n tilanneraportin kryptovaroja koskevista toimintapolitiikoista G20-maissa ”G20 crypto-asset policy implementation roadmap”,
–	ottaa huomioon 22. lokakuuta 2024 julkaistun FSB:n tilanneraportin tokenisaation vaikutuksista rahoitusvakauteen ”The financial stability implications of tokenisation”,
–	ottaa huomioon 10. marraskuuta 2025 julkaistun Englannin pankin kuulemisasiakirjan ehdotuksesta puntamääräisiä stablecoineja koskevaksi sääntelyjärjestelmäksi ”Proposed regulatory regime for sterling-denominated systemic stablecoins”,
–	ottaa huomioon marraskuussa 2025 julkaistun talouden hallinnan ja EMU:n valvontayksikön muistion digitaalisista varoista ”Digital assets: EU regulatory framework, market uptake, risks and challenges”,
–	ottaa huomioon varojen tokenisaatiosta ja hajautetun tilikirjan teknologioista 9. tammikuuta 2025 annetun Taloudellisen yhteistyön ja kehityksen järjestön (OECD) toimintapoliittisen asiakirjan ”Tokenisation of assets and distributed ledger technologies in financial markets – Potential impediments to market development and policy implications”[footnoteRef:2], [2:  	OECD:n liiketoiminta- ja rahoituspolitiikan toimintapoliittiset asiakirjat, nro 75.] 

–	ottaa huomioon työjärjestyksen 55 artiklan,
–	ottaa huomioon talous- ja raha-asioiden valiokunnan mietinnön (A10-0186/2026),
A.	ottaa huomioon, että EKP:n marraskuussa 2024 julkaiseman kuluttajien odotuksia koskevan tutkimuksen mukaan keskimäärin 9,7 prosenttia vastaajista tai joku heidän taloudessaan omisti kryptovaroja, joista 54 prosenttia oli alle 1 000 euron arvoisia omistusosuuksia ja 91 prosenttia alle 20 000 euron arvoisia omistusosuuksia;
B.	ottaa huomioon, että yksityisten tietolähteiden mukaan kryptovarojen maailmanlaajuinen kokonaismarkkina-arvo oli 10. helmikuuta 2026 2,03 biljoonaa euroa, josta stablecoinien markkinaosuus oli 12,9 prosenttia eli 261 miljardia euroa; ottaa huomioon, että EKP:n valmisteluasiakirjan nro 3199 mukaan markkinoiden odotukset viittaavat stablecoinien liikkeeseenlaskun voimakkaaseen kasvuun;
C.	ottaa huomioon, että yksityisistä lähteistä saatujen harmonisoimattomien tietojen mukaan tokenisoitujen varojen osuus maailmanlaajuisista digitaalisista varoista oli helmikuussa 2026 noin 1 prosentti ja osuus kasvaa nopeasti;
D.	ottaa huomioon, että yksityisten tietolähteiden mukaan vuonna 2025 kryptoalan ammattilaisia oli maailmanlaajuisesti yli 1,6 miljoonaa, joista suuri osa EU:ssa, vaikkakin EU:n osuus jatkuvasti pienenee;
E.	ottaa huomioon, että digitaalisen tilikirjan teknologiaa koskevasta pilottijärjestelmästä annetun asetuksen (EU) 2022/858[footnoteRef:3] 2 artiklan 1 kohdassa määritetään hajautetun tilikirjan teknologia tai DLT teknologiaksi, jolla mahdollistetaan hajautettujen tilikirjojen toiminta ja käyttö; ottaa huomioon, että 2 artiklan 2 kohdassa määritetään hajautettu tilikirja tietorekisteriksi, jossa säilytetään tiedot liiketoimista ja joka jaetaan joukolle DLT-verkon solmuja ja synkronoidaan niiden välillä konsensusmekanismia käyttäen; [3:  	Euroopan parlamentin ja neuvoston asetus (EU) 2022/858, annettu 30 päivänä toukokuuta 2022, hajautetun tilikirjan teknologiaan perustuvien markkinainfrastruktuurien pilottijärjestelmästä ja asetusten (EU) N:o 600/2014 ja (EU) N:o 909/2014 sekä direktiivin 2014/65/EU muuttamisesta (EUVL L 151, 2.6.2022, s. 1, ELI: http://data.europa.eu/eli/reg/2022/858/oj).] 

F.	ottaa huomioon, että kryptovarojen markkinoista annetulla asetuksella (EU) 2023/1114[footnoteRef:4] (MiCA-asetus), luodaan kryptovaroja koskeva yhdenmukaistettu EU:n kehys, jossa on kolme pääasiallista luokkaa: sähkörahatokenit, joiden arvo pyritään vakauttamaan sillä, että niiden referenssinä on virallinen valuutta, omaisuusreferenssitokenit, joiden arvo pyritään pitämään vakaana ottamalla niiden referenssiksi muu arvo tai oikeus taikka niiden yhdistelmä, mukaan lukien yksi tai useampi virallinen valuutta, sekä muut kryptovarat, joilla tarkoitetaan arvon tai oikeuden digitaalisia edustajia, jotka pystytään siirtämään ja tallentamaan sähköisesti käyttäen hajautetun tilikirjan teknologiaa tai vastaavaa teknologiaa ja jotka eivät kuulu toisiin luokkiin; [4:  	Euroopan parlamentin ja neuvoston asetus (EU) 2023/1114, annettu 31 päivänä toukokuuta 2023, kryptovarojen markkinoista sekä asetusten (EU) N:o 1093/2010 ja (EU) N:o 1095/2010 ja direktiivien 2013/36/EU ja (EU) 2019/1937 muuttamisesta (EUVL L 150, 9.6.2023, s. 40, ELI: http://data.europa.eu/eli/reg/2023/1114/oj).] 

G.	ottaa huomioon, että MiCA-asetuksen 2 artiklan 4 kohdan mukaan sitä ei sovelleta kryptovaroihin, joita pidetään EU:n nykyisen lainsäädännön nojalla rahoitusvälineinä, talletuksina, varoina, arvopaperistamisina tai vakuutus- tai eläketuotteina, millä varmistetaan, että kryptovaroihin sovelletaan asianmukaisia alakohtaisia lainsäädäntökehyksiä, ja mikä on yhdenmukaista EU:n rahoituspalvelulainsäädännön tuoteperusteisen valvontamallin kanssa;
H.	ottaa huomioon, että Yhdysvaltojen uusi hallinto on huomattavasti avoimempi kryptovaroille, mikä on johtanut keskeisen lainsäädännön hyväksymiseen ja valvontaviranomaisten sallivampaan lähestymistapaan täytäntöönpanon valvonnassa; ottaa huomioon, että Yhdysvalloissa sääntely on vielä kehitysvaiheessa ja että Yhdysvaltojen poliittiset päätöksentekijät ja sääntelyviranomaiset käyttävät usein nimitystä ”digitaaliset varat”, jonka ymmärretään yleisesti tarkoittavan salauksella suojattuja arvon tai oikeuksien digitaalisia edustajia, jotka on tallennettu hajautettuun tilikirjaan, mukaan lukien kryptovaluutat, stablecoinit ja tietyt tokenisoidut välineet;
Yleistä
1.	ilmaisee tukensa pitkän aikavälin tavoitteelle koko järjestelmän kattavasta, toimintoperusteisesta ja teknologianeutraalista lähestymistavasta rahoituspalveluja koskevaan EU:n sääntelykehykseen;
2.	korostaa, että DLT:t ja varojen tokenisaatio voivat tukea säästö- ja investointiunionin tavoitteita helpottamalla rajatylittäviä investointeja, vähentämällä markkinoiden pirstoutumista ja mahdollistamalla tehokkaamman pääomamarkkinainfrastruktuurin kaikkialla EU:ssa; korostaa yhteentoimivuuden ratkaisevaa merkitystä;
3.	korostaa, että rahoitusalan uudet teknologiat asettavat uusia haasteita sääntely- ja valvontakehykselle; panee merkille digitaalisten varojen moninaisuuden ja toteaa, että niihin liittyvät riskit ja liiketoimintapotentiaali vaihtelevat luokkien välillä; vahvistaa sitoutuvansa EU:n sääntelykehysten kohdennettuun tarkistamiseen, jotta voidaan kehittää toimivia EU:n pääomamarkkinoita ja maksuinfrastruktuureja, jotka mahdollistavat digitaalisten varojen käytön; kehottaa komissiota arvioimaan, onko kryptovarojen lainaksiantoa ja lainaksiottoa, mukaan lukien lukitseminen, ei-korvattavat tokenit ja hajautettu rahoitus, tarpeen ja mahdollista säännellä MiCA-asetuksen nojalla;
4.	korostaa salauksella suojattujen hajautettujen tilikirjojen ja vastaavien rahoituspalveluinfrastruktuurin teknologioiden innovointipotentiaalia ja mahdollisia yhteysvalmiuksia sekä EU:n sisällä että EU:n maailmanlaajuisen roolin kannalta; korostaa, että ennakoitava ja innovointiystävällinen sääntely-ympäristö on olennaisen tärkeä sen varmistamiseksi, että investoinnit ja teknologinen kehitys pidetään EU:ssa ja edistetään kilpailukykyä ja luottamusta euromääräiseen rahoitusmarkkinoiden infrastruktuuriin;
Kryptovarat
5.	panee merkille, että EU oli yksi ensimmäisistä lainkäyttöalueista, jolla hyväksyttiin ja pantiin täytäntöön MiCA-asetuksella kryptovaroja koskeva erillinen järjestelmä sekä alettiin soveltaa DLT-teknologiaa rahoitusalalla; kehottaa komissiota varmistamaan tiiviissä yhteistyössä EPV:n, ESMAn, rahanpesun ja terrorismin rahoituksen torjuntaviranomaisen (AMLA) ja kansallisten toimivaltaisten viranomaisten kanssa MiCA-asetuksen tehokkaan täytäntöönpanon; kehottaa jäsenvaltioita olemaan hyväksymättä MiCA-asetuksen tai varainsiirtoa koskevan asetuksen[footnoteRef:5] kehysten ulkopuolisia uusia vaatimuksia ja vastuita; [5:  	Euroopan parlamentin ja neuvoston asetus (EU) 2023/1113, annettu 31 päivänä toukokuuta 2023, varainsiirtojen ja tiettyjen kryptovarojen siirtojen mukana toimitettavista tiedoista ja direktiivin (EU) 2015/849 muuttamisesta (EUVL L 150, 9.6.2023, s. 1, ELI: http://data.europa.eu/eli/reg/2023/1113/oj).] 

6.	painottaa, että erityisesti kryptoalan vipuvaikutusten ja sillä pankkialan ulkopuolisten rahoituslaitosten alaan olevien kytkösten vuoksi on tärkeää vahvistaa datavalmiuksia; kehottaa komissiota seuraamaan edelleen kryptovarojen ja rahoitusjärjestelmän välisiä yhteyksiä; toteaa, että vakuudettomat kryptovarat voivat olla alttiita lisäriskeille ja lisääntyvälle epävakaudelle;
7.	kehottaa EPV:tä, ESMAa, AMLAa, Euroopan vakuutus- ja lisäeläkeviranomaista, kansallisia toimivaltaisia viranomaisia, EKP:tä ja EJRK:ta vahvistamaan merkittäviä monialakonserneja koskevaa valvontavuoropuhelua; korostaa, että MiCA-asetuksen poliittinen kehys on yhdenmukaistettava merkittävien pankkialan ulkopuolisten monialakonsernien osalta;
8.	toteaa, että hajautetun tilikirjan teknologioiden myötä finanssivalvojien on otettava huomioon uusia teknologisia ja operatiivisia näkökohtia, kuten älysopimusten turvallisuuteen, hajautettujen verkkojen hallinnointiin, kyberresilienssiin ja operatiivisten riskien hallintaan liittyviä kysymyksiä; kehottaa valvontaviranomaisia kehittämään riittävää teknistä asiantuntemusta näiden kehittyvien markkinoiden infrastruktuurien ymmärtämistä ja tehokasta seuraamista varten;
9.	pitää huolestuttavana, että kryptovaroja käytetään rahanpesun ja terrorismin rahoituksen torjuntaa koskevien säännösten ja seuraamusten kiertämiseen; korostaa, että on tärkeää vahvistaa valvontavälineitä, täytäntöönpanoa ja vaatimustenmukaisuusstandardeja, mukaan lukien tehokkaat selonottovelvollisuutta koskevat standardit ja maksujen valvonta, jotta voidaan puuttua rahanpesun ja terrorismin rahoituksen torjuntaan liittyviin riskeihin; korostaa, että tutkintaviranomaisten on tärkeää käyttää kryptovarojen taustalla olevaa teknologiaa kryptorikosten ehkäisemiseksi ja tehdä keskenään yhteistyötä havaittujen tai ilmoitettujen laittomien liiketoimien estämiseksi;
10.	panee merkille, että on luotu sellaisia hybridituotteita, joissa yhdistetään kryptovarojen ja perinteisten rahoitusvälineiden ominaisuuksia, mikä voi aiheuttaa oikeudellista epävarmuutta;
Rahoitusvälineiden tokenisaatio
11.	toteaa, että asetuksen (EU) 2022/858 johdanto-osan 3 kappaleessa rahoitusvälineiden tokenisaatio määritellään digitaaliseksi rahoitusvälineiden arvon kirjaukseksi hajautettuihin tilikirjoihin tai perinteisten omaisuuserien liikkeellelaskuksi tokenisoidussa muodossa hajautettuun tilikirjaan perustuvaa liikkeeseenlaskua, tallentamista ja siirtämistä varten;
12.	korostaa, että rahoitusvarojen tokenisaatio ei sinänsä muuta kyseisten varojen oikeudellista luonnetta tai keskeisiä taloudellisia ominaisuuksia; korostaa, että tokenisoitujen rahoitusvälineiden on annettava vastaavat oikeudet kuin perinteisten arvopapereiden, jotta estetään sääntelyerojen hyväksikäyttö ja turvataan sijoittajansuoja;
13.	pitää myönteisenä tokenisaation potentiaalisia hyötyjä rahoitusvaroilla käytävälle kaupalle, kuten tehokkuuden ja avoimuuden lisääntyminen, vastapuoliriskin ja operatiivisten kustannusten pienentyminen, älysopimukset ja maksuvalmiuksien parantuminen osaomistuksen kautta, mutta toteaa, että sen haavoittuvuuksia olisi seurattava;
14.	kehottaa komissiota helpottamaan tokenisaatiota ja kannustamaan siihen kaikissa rahoituspalveluissa, vaatimaan yhteentoimivuutta sekä ehkäisemään hajanaisuutta ylläpitämällä standardeja koko sisämarkkinoilla ja tarjoamalla infrastruktuuria;
15.	panee merkille EKP:n pyrkimykset toimittaa ratkaisuja, kuten infrastruktuuria, jolla tarjotaan tukkumaksuihin tarkoitetun digitaalisen keskuspankkirahan (CBDC) käytölle vaihtoehto, joka mahdollistaa käteisvarojen ja muiden varojen toimituksen hajautetussa tilikirjassa ja täydentää tokenisoituja liikepankkitalletuksia ja stablecoineja;
16.	korostaa eurooppalaisten tokenisoitujen markkinoiden tarjoamia mahdollisuuksia maailmanlaajuisiin yhteyksiin; korostaa kansainvälisen yhteistyön merkitystä luokitteluperusteiden, -periaatteiden ja -standardien yhdenmukaistamisessa; ilmaisee tukensa BIS:n työlle rajatylittävissä maksuyhteistyöhankkeissa;
17.	suhtautuu myönteisesti meneillään olevaan keskusteluun DLT-pilottijärjestelmästä osana markkinoiden yhdentymistä ja valvontaa koskevaa pakettia;
Stablecoinit
18.	toteaa, että MiCA-asetuksen oikeudellisessa kehyksessä stablecoinit voidaan jakaa kahteen luokkaan, jotka ovat omaisuusreferenssitokenit ja sähkörahatokenit;
19.	toteaa, että stablecoinit ovat yksityisen rahan luomisen muoto ja että niiden taloudellinen tehtävä muistuttaa valuuttakurssikiinnityksiä, rahamarkkinarahastoja ja kapeita pankkeja; korostaa kuitenkin, että MiCA-asetuksessa kielletään sähkörahatokenien liikkeeseenlaskijoita ja kryptovarapalvelun tarjoajia myöntämästä suoraan tai välillisesti korkoa sähkörahatokenien osalta ja että stablecoineilla ei ole suoraa pääsyä keskuspankkeihin ja niiden haltijoihin eivätkä ne kuulu talletussuojajärjestelmien piiriin; toteaa, että stablecoineihin liittyy devalvaation tai kelluttamisen ja disintermediaation riski;
20.	panee huolestuneena merkille Yhdysvaltain dollarin määräisten stablecoinien jatkuvan nopean kasvun ja hallitsevan aseman, mikä voi heikentää EU:n rahapoliittista suvereniteettia, lisätä rahoitusvakauteen kohdistuvia riskejä, haitata rahapolitiikan välittymistä ja vahvistaa ulkoisia maksuriippuvuuksia;
21.	suhtautuu myönteisesti euromääräisten sähkörahatokenien käyttöönottoon MiCA-asetuksen nojalla ja kannustaa kehittämään niitä EU:n maksuinnovaatioiden, EU:n rahoitusmarkkinoiden kilpailukyvyn ja euron kansainvälisen aseman tukemiseksi muun muassa nopeampien ja edullisempien rajatylittävien maksujen avulla, jotka täydentävät tokenisoituja talletuksia ja tukkumaksuihin tarkoitettua digitaalista keskuspankkirahaa; korostaa yhdenmukaistettujen likviditeettiriski- ja kriisinhallintakehysten merkitystä, mukaan lukien lunastusjärjestelyt ja omaisuuserien erottelua koskevat vaatimukset; panee merkille EKP:n katsovan, että muut kuin euromääräiset stablecoinit voivat aiheuttaa riskejä rahapolitiikalle, jos niiden käyttö yleistyy; varoittaa käänteistä asiakkaiden hankintaa koskevan lausekkeen väärinkäytöstä;
22.	toteaa, että EU:n lainsäädännössä tarvitaan oikeusvarmuutta sellaisen tilanteen varalle, jossa EU:n yhteisö ja EU:n ulkopuolinen yhteisö laskisivat liikkeeseen useita stablecoineja ja jossa molempien yhteisöjen liikkeeseen laskemat digitaaliset stablecoinit olisivat täysin korvattavia ja mahdottomia erottaa toisistaan; muistuttaa EJRK:n varoittaneen, että useat liikkeeseenlaskut voivat olla häiriöiden leviämiskanava; korostaa tarvetta varmistaa, että tällaisten järjestelmien toiminta EU:ssa perustuu oikeusvarmuuteen ja vankkaan sääntelykehykseen, joka tarjoaa vahvat vakavaraisuustakeet, toimivat yhteistyöjärjestelyt ja tehostetut kriisinhallintaprotokollat; korostaa, että on tärkeää edistää globaalien stablecoinien sääntelyn ja valvonnan kansainvälistä koordinointia, jotta voidaan kehittää kansainvälisiä standardeja;
23.	on tyytyväinen maksupalveludirektiivistä[footnoteRef:6] ja maksupalveluasetuksesta[footnoteRef:7] annettujen ehdotusten osalta saavutettuun alustavaan yhteisymmärrykseen ja MiCA-asetuksen nojalla jo toimiluvan saaneille kryptovarapalvelujen tarjoajille tarjottavaan yksinkertaistettuun toimiluparatkaisuun, ja toteaa, että näin pyritään välttämään tarpeetonta sääntelyn päällekkäisyyttä, johon sovellettaisiin yksinkertaistettua menettelyä, ja säilytetään samalla asianmukainen riskinvalvonta ja tarjotaan ainoastaan hakemuksessa eriteltyjä palveluja; [6:  	Komission ehdotus, annettu 28. kesäkuuta 2023, Euroopan parlamentin ja neuvoston direktiiviksi maksupalveluista ja sähköisen rahan palveluista sisämarkkinoilla, direktiivin 98/26/EY muuttamisesta ja direktiivien (EU) 2015/2366 ja 2009/110/EY kumoamisesta (COM(2023)0366).]  [7:  	Komission ehdotus, annettu 28. kesäkuuta 2023, Euroopan parlamentin ja neuvoston asetukseksi maksupalveluista sisämarkkinoilla ja asetuksen (EU) N:o 1093/2010 muuttamisesta (COM(2023)0367).] 

Monialaiset näkökohdat
24.	korostaa, että yhteentoimivuus on ratkaisevan tärkeää digitaalisella rahoitusalalla ja edellyttää esimerkiksi siirrettävää henkilöllisyyttä ja todennettavissa olevia tunnistetietoja, jotka ovat verkkojen välisen markkinainfrastruktuurin olennaisia osatekijöitä; korostaa, että oikeushenkilötunnuksen tai todennettavan oikeushenkilötunnuksen tyyppistä toimintamallia olisi tarkasteltava infrastruktuurin tason välineinä; kehottaa komissiota tekemään yhteistyötä eurooppalaisten ja kansainvälisten standardointiorganisaatioiden kanssa kehittääkseen yhteisiä teknisiä standardeja ja protokollia digitaalisille varoille, älysopimuksille ja digitaalisille identiteeteille;
25.	suhtautuu myönteisesti meneillään oleviin keskusteluihin digitaalisesta eurosta, mukaan lukien valmistelut sen käyttöön sekä vähittäis- että tukkurahoitustapahtumissa, ja tukee meneillään olevia lyhyen aikavälin DLT-hankkeita (Pontes) ja pitkän aikavälin DLT-hankkeita (Appia), jotka koskevat tukkurahoitustapahtumien keskuspankkirahassa suoritettavia toimituksia; kehottaa komissiota ja EKP:tä varmistamaan, että tulevat digitaalisen euron ratkaisut suunnitellaan siten, että ne edistävät yhteentoimivuutta DLT-infrastruktuurin kanssa ja varmistamaan, että ne täydentävät käteisen rahan käyttöä;
26.	pitää valitettavana EU:n riippuvuutta EU:n ulkopuolisista palveluntarjoajista DLT-infrastruktuurin osalta; korostaa, että Yhdysvaltain hallinnon tapaa käsitellä digitaalisia varoja olisi seurattava tarkasti;
27.	panee merkille meneillään olevat keskustelut kryptovarapalvelun tarjoajien valvonnasta ja ESMAn roolista osana markkinoiden yhdentymistä ja valvontaa koskevaa pakettia;
°
°	°
28.	kehottaa puhemiestä välittämään tämän päätöslauselman neuvostolle ja komissiolle.

